ΓΡΑΠΤΗ ΕΡΩΤΗΣΗ E-2549/98

υποβολή: Nikitas Kaklamanis (UPE) προς την Επιτροπή

(1 Σεπτεμβρίου 1998)

Θέμα: Προβλήματα με τη στελέχωση του CEDEFOP

Συνεχείς αναφορές στον Ελληνικό Τύπο επισημαίνουν τα προβλήματα στελέχωσης του CEDEFOP, και τις περίεργες διαδικασίες που ακολουθούνται σχετικά με αυτήν. Ιδιαίτερη έμφαση δίνεται στις παράδοξες Προκηρύξεις Θέσεων που σχεδόν πάντα συνοδεύονται από "RECTIFICATIFS", κάτι που επιφέρει σύγχυση και προκαλεί ερωτηματικά στους υποψηφίους.

Πρόσφατα, τα μέλη της Επιτροπής Προϋπολογισμών του Ευρωπαϊκού Κοινοβουλίου έλαβαν - μαζί με δύο επιστολές "παραπόνων" του Διεθυντή του Κέντρου κ. VAN RENS εναντίον της COMMISSION - την "ANNUAL REPORT 1997" του CEDEFOP. Σε αυτή αναφέρεται (σελ. 75) ότι στο Κέντρο εργάζονται συνολικά 88 υπάλληλοι, ενώ σε όλα τα στοιχεία που έχει αποστείλει το CEDEFOP στην Γραμματεία της Επιτροπής Προϋπολογισμών του Ευρωπαϊκού Κοινοβουλίου (αλλά και στο Συμβούλιο Υπουργών) σημειώνεται ότι οι υπάλληλοί του ανέρχονται σε 81 άτομα.

Οι πρακτικές που ακολουθούνται αναφορικά με τη στελέχωση του Κέντρου, σε συνδυασμό με την ύπαρξη αντιφατικών στοιχείων για τον ακριβή αριθμό των υπαλλήλων του, δημιουργούν εύλογες απορίες σχετικά με τη λειτουργία του Κέντρου.

Θα παρακαλούσα να πληροφορηθώ την επίσημη θέση της Ευρωπαϊκής Επιτροπής για το όλο θέμα, καθώς και τον τρόπο παρέμβασής της ώστε να εξασφαλιστεί η ύπαρξη διαφανών διαδικασιών στελέχωσης και λειτουργίας του Κέντρου, κάτι που θα δώσει τέλος στα μειωτικά σχόλια που διατυπώνονται γι' αυτό, αλλά και για την Ελλάδα που το φιλοξενεί, και η οποία καταβάλλει φιλότιμες προσπάθειες για να του εξασφαλίσει την εύρυθμη συνέχιση των δραστηριοτήτων του.

Απάντηση του κ. Liikanen εξ ονόματος της Επιτροπής

(19 Οκτωβρίου 1998)

Όπως όλοι οι οργανισμοί, το Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop), αποκεντρωμένος οργανισμός που ιδρύθηκε με ειδικό κανονισμό, είναι αυτόνομο όσον αφορά τη χάραξη της πολιτικής προσωπικού του, επί της οποίας η Επιτροπή ασκεί έλεγχο μόνο στο μέτρο που εκπροσωπείται στο Διοικητικό Συμβούλιο (ΔΣ) του Κέντρου. Με απόφαση του Διοικητικού Συμβουλίου, το λειτούργημα της αρμόδιας για τους διορισμούς αρχής έχει ανατεθεί στον διευθυντή για όλες τις κατηγορίες και τους βαθμούς του προσωπικού, με εξαίρεση του διορισμού ή των προαγωγών της διεύθυνσης, που αποτελεί πάντα αρμοδιότητα του ΔΣ (βλ. κανονισμό 337/75). Το ΔΣ του Κέντρου χειρίζεται θέματα γενικής φύσης σχετικά με την πολιτική προσωπικού καθώς και τις συναφείς δημοσιονομικές πτυχές. Το ΔΣ καθορίζει κάθε χρόνο το πρόγραμμα εργασίας, καθώς και, προς υποστήριξη της καταστάσεως προβλέψεων, "πίνακα του προσωπικού, ο οποίος περιλαμβάνει για κάθε κατηγορία προσωπικού ένα οργανόγραμμα των θέσεων που έχουν εγκριθεί και του προσωπικού που υπάρχει κατά την ημερομηνία της υποβολής..." (βλ. δημοσιονομικό κανονισμό του Cedefop (κανονισμό (ΕΟΚ) 1416/76 του Συμβουλίου, όπως τροποποιήθηκε τελευταία από τον κανονισμό (ΕΟΚ) 1948/93 του Συμβουλίου), άρθρο 12 παράγραφος 1). Το Κέντρο εφάρμοσε πάντα αυτή τη διαδικασία ερμηνεύοντας τον όρο "κατηγορία προσωπικού" ως αναφερόμενο στις τέσσερις κατηγορίες (A, B, C και D) που περιλαμβάνονται στο άρθρο 4 του Κανονισμού Υπηρεσιακής Κατάστασης (ΚΥΚ), το οποίο δεν περιλαμβάνει τους τοπικούς υπαλλήλους. Πράγματι, η υπέρβαση του αριθμού των 81 υπαλλήλων που διέπονται από τον ΚΥΚ εξηγείται διότι στην ετήσια έκθεση περιλαμβάνονται πρόσθετα πρόσωπα, όπως οι τοπικοί υπάλληλοι. Οι περισσότεροι οργανισμοί, όπως και τα κοινοτικά Όργανα διαθέτουν στους αντίστοιχους προϋπολογισμούς τους ένα κονδύλιο "τοπικοί υπάλληλοι" με διάφορες χορηγήσεις.

Το Αξιότιμο Μέλος του Κοινοβουλίου αναφέρει δύο επιστολές "παραπόνων" που έχουν αποσταλεί στην Επιτροπή Προϋπολογισμών του Κοινοβουλίου. Αυτές αφορούσαν το ποσό που όρισε η Επιτροπή για την επιχορήγηση του Κέντρου το 1999. Η Επιτροπή υπενθυμίζει ότι αναγκάστηκε να λάβει υπόψη της, κατά τον καθορισμό αυτής της πρότασης προϋπολογισμού 1999 για το Cedefop, τους γενικούς περιορισμούς του προϋπολογισμού που χαρακτηρίζουν την προετοιμασία του Προσχεδίου Προϋπολογισμού 1999.

Ωστόσο, οι οργανισμοί ζήτησαν και επέτυχαν επίσημα τη συνδρομή της Επιτροπής σε ορισμένους τομείς που αφορούν ιδίως την πληρωμή αποδοχών και συντάξεων και τη διαχείριση του κοινού καθεστώτος υγειονομικής ασφάλισης, ως αντάλλαγμα αμοιβής για παρασχεθείσες υπηρεσίες.

Στον τομέα της διαχείρισης του προσωπικού, οι σχέσεις μεταξύ Επιτροπής και οργανισμών είναι πιο ανεπίσημες. Η Επιτροπή έχει απλώς συμβουλευτικό ρόλο για τις προτάσεις κατάταξης του προσωπικού που προσλαμβάνει το Cedefop. Οι γνώμες που δίνει η Επιτροπή βασίζονται στην εσωτερική της κανονιστική ρύθμιση του 1983, την οποία το Cedefop εφαρμόζει για όλες τις θέσεις εργασίας του, περιλαμβανομένων και των θέσεων στελέχωσης. Ο δημοσιονομικός έλεγχος της Επιτροπής, που είναι επίσης αυτός του Cedefop, μεριμνά από την πλευρά του για την τήρηση αυτών των κανόνων όταν πρέπει να δώσει την έγκρισή του για τις αιτήσεις αναλήψεως υποχρεώσεων που υποβάλλει ο διευθυντής του Κέντρου ως αρμόδια για τους διορισμούς αρχή.

Η Επιτροπή υπενθυμίζει επίσης στο Αξιότιμο Μέλος ότι, εδώ και μερικά χρόνια, έχει αναπτύξει μία δραστηριότητα παροχής συμβουλών στους οργανισμούς, μετά από αίτημά τους, και ιδίως του Cedefop λόγω της μεταφοράς του στη Θεσσαλονίκη, για να διευκολύνει την ευθυγράμμιση των πρακτικών τους με αυτές των θεσμικών Οργάνων όσον αφορά την εφαρμογή του Κανονισμού Υπηρεσιακής Κατάστασης (ΚΥΚ) και του Καθεστώτος που εφαρμόζεται επί του λοιπού προσωπικού(ΚΛΠ).